FI Euroopan unionin virallinen lehti CE 78/296

(2004/C 78 E/0298)

KIRJALLINEN KYSYMYS E-3534/03

esittäjä(t): José Ribeiro e Castro (UEN) komissiolle

(28. marraskuuta 2003)

Aihe: Ulkomailla työskentelevät portugalilaiset

Portugalin lehdistön mukaan portugalilaiset työntekijät joutuvat yhä useammin petoksen uhreiksi tilanteissa, joissa tilapäistyövoimaa välittävät yritykset lähettävät työntekijöitä ulkomaille työskentelemään riisto-olosuhteissa.

Erityisesti Yhdistynyt kuningaskunta on ollut ensimmäisiä valtioita, joissa kyseisiä ongelmia on ilmennyt. Sen jälkeen on tullut ilmi, että portugalilaisia työntekijöitä on käytetty hyväksi maatalousalalla Espanjassa, kukkien viljelyssä sekä rakennusalalla ja mekaanisen metalliteollisuuden alalla Alankomaissa, telakoilla Italiassa ja Ranskassa ja viimeksi tunneleiden ja patojen rakentamisessa Islannissa.

Mitä ilmeisimmin työtekijöitä pettävät yritykset, jotka lupaavat korkeita palkkoja ja hyviä työskentelyolosuhteita. Kyseisiä yrityksiä kutsutaan ”takseiksi”, koska ne ilmestyvät ja katoavat niin nopeasti, ettei Portugalin työsuojeluvirasto (IGT) ehdi toimia.

Huolimatta IGT:n huomattavasti lisääntyneestä tarkastustoiminnasta on katsottu tarpeelliseksi parantaa koordinointia sekä tietojen ja kokemusten vaihtoa alkuperämaan ja vastaanottajamaan vastaavien palveluiden kesken, koska lukuisat ”taksiyritykset” toimivat kansainvälisenä verkostona.

Kysyn komissiolta seuraavaa:

— Mitä tietoja komissiolla on portugalilaisten työntekijöiden hyväksikäytöstä ulkomailla?

— Onko komission harkinnan mukaan mahdollista jotenkin auttaa inhimillisesti kaikkein huolestuttavampia tapauksia?

— Mihin toimenpiteisiin komissio on ryhtynyt tai aikoo ryhtyä varmistaakseen työntekijöitä sitovien sopimusten oikeudenmukaisuuden ja hyvät työskentelyolosuhteet?

— Onko komissio ottanut jollakin tapaa yhteyttä vastaanottajamaihin ilmoittaakseen niille kyseisten työntekijöiden hyväksikäyttöä koskevista mahdollisista tilanteista?

— Miten komissio aikoo toimia torjuakseen sen, että laittomaan työnvälitykseen erikoistuneet, laillisten tilapäistyövoimaa välittävien yritysten kanssa kilpailevat yritykset yleistyvät?

— Aikooko komissio toteuttaa joitakin uusia yhteisön työntekijöille suunnattuja tiedotuskampanjoita kertoakseen laittomien yritysten välittämään tilapäistyöhön liittyvistä vaaroista?

Anna Diamantopouloun komission puolesta antama vastaus

(12. tammikuuta 2004)

Komissio pitää valitettavina arvoisan parlamentin jäsenen kuvailemia petoksia, joiden kohteeksi sen äskettäin saamien tietojen mukaan näyttävät joutuvan yhä enemmän portugalilaiset työntekijät. Komissio muistuttaa kuitenkin, että työehtojen ja -olojen noudattamisen seuranta ja valvonta ovat ensi sijassa jäsenvaltioiden vastuulla.

Kysymyksestä ei ole selvästi pääteltävissä, kuuluvatko kuvatut tilanteet palvelujen tarjoamisen yhteydessä tapahtuvasta työntekijöiden lähettämisestä työhön toiseen jäsenvaltioon annetun direktiivin 96/71/EY (1) soveltamisalaan. Mikäli näin on, sovelletaan direktiivin 4 artiklan säännöstä yhteistyöstä tietojen toimittamisessa. Yhteistyöhön kuuluu erityisesti vastaaminen valvontaviranomaisten tiedonsaanti-pyyntöihin, jotka koskevat valtiosta toiseen tapahtuvaa työntekijöiden käyttöön asettamista, myös ilmeisiä väärinkäytöksiä tai mahdollisesti laitonta valtioiden välillä harjoitettua toimintaa. Komissio helpottaa yhteistyötä käytettävissään olevin keinoin, muun muassa luomalla yhteyksiä eri valvontaviranomaisten välille. Tätä varten ja kansallisten viranomaisten tässä yhteydessä havaitsemien käytännön ongelmien ratkaisemiseksi perustettiin komission aloitteesta hallitusten edustajien asiantuntijaryhmä, joka pohtii yksityiskohtaisemmin asiaan liittyviä kysymyksiä. Tässä yhteydessä tarkastellaan myös mahdollisuutta helpottaa kohdemaan työehtoja ja -oloja koskevan tiedon saantia.

(1) Euroopan parlamentin ja neuvoston direktiivi 96/71/EY, annettu 16. joulukuuta 1996, palvelujen tarjoamisen yhteydessä tapahtuvasta työntekijöiden lähettämisestä työhön toiseen jäsenvaltioon, EYVL L 18, 21.1.1997.